Virallinen lehti nro C 386 , 11/12/1998 s. 0025



KIRJALLINEN KYSYMYS E-0571/98 esittäjä(t): Graham Watson (ELDR) komissiolle (4. maaliskuuta 1998) Aihe: Simpukkavesien laatua koskeva direktiivi 79/923/ETY Joulukuun 17. päivänä Lontoon High Court langetti tuomion, joka liittyi simpukkavesien laatua koskevaan direktiiviin 79/923/ETY(1). Kiista koski simpukkakalastajan väitettä, jonka mukaan hän oli joutunut luopumaan elinkeinonsa harjoittamisesta, koska South West Water Services ei ollut kyennyt tehokkaasti puhdistamaan jätevesiään. Tuomio osoittaa, että Euroopan ympäristöstandardien takia tappion kärsinyt EU:n kansalainen ei voi haastaa valtion viranomaisia, vesiyhtiöt mukaanlukien, eurooppaoikeuden perusteella. Valtion velvollisuudet ovat näin olen liian yleisluontoiset salliakseen yleisölle oikeudellisesti toimeenpanokelpoiset ympäristöoikeudet. Tuomio näyttää kuitenkin olevan ristiriidassa Euroopan yhteisöjen tuomioistuimen joulukuussa 1996 antaman simpukkavesidirektiiviä koskevan päätöksen kanssa, jossa vahvistettiin, että ihmisen terveyttä koskevan direktiivin kanssa tekemisiin joutuvien henkilöiden täytyy voida tukeutua pakottaviin oikeussääntöihin voidakseen puolustaa oikeuksiaan. Onko komissio sitä mieltä, että Euroopan yhteisöjen tuomioistuimen päätöksen nojalla simpukkakalastajilla on oikeus vaatia simpukkavesien ja heidän elinkeinonsa suojelemista saasteilta? Voiko komissio vahvistaa, että tämä on ensimmäinen EU-tuomioistuimen koskaan antama valtioiden velvollisuutta yksilöitä kohtaan koskeva päätös, joka perustuu tällaiselle direktiiville? Viitaten 22. lokakuuta 1996 annettuun komission tiedonantoon, jonka mukaan ympäristöä koskevia vaateita on käsiteltävä useammin kansallisissa tuomioistuimissa, ja High Courtin päätökseen aikooko komissio tutkia uudelleen parhaillaan meneillä olevaa EU:n ympäristölainsäädännön siirtämistä osaksi Yhdistyneen kuningaskunnan kansallista lainsäädäntöä varmistaakseen ympäristölainsäädännön asianmukaisen täytäntöönpanon? Komission jäsenen Ritt Bjerregaardinkomission puolesta antama vastaus (20. huhtikuuta 1998) Parlamentin jäsen on kiinnittänyt komission huomion Yhdistyneen kuningaskunnan High Court'in äskettäiseen tuomioon, joka koski simpukkavesien laadusta annettua direktiiviä 79/923/ETY. Komissio ei ole nähnyt tätä tuomiota, eikä näin ollen voi vastata parlamentin jäsenen kysymykseen yksityiskohtaisesti. Koska komissio ei ole tietoinen High Court'in tuomion luonteesta, se ei voi vahvistaa, onko kyseessä ensimmäinen tämäntyyppinen tuomio eurooppalaisissa tuomioistuimissa. Parlamentti viittaa myös Euroopan yhteisöjen tuomioistuimen joulukuussa 1996 antamaan tuomioon. Komissio olettaa, että parlamentin jäsen viittaa asiaan 298/95, komissio v. Saksa, joka koski sitä, että Saksa ei ollut toteuttanut kaikkia direktiivin 79/923/ETY 3 ja 5 artiklan noudattamisen edellyttämiä toimenpiteitä kyseisessä direktiivissä säädetyssä määräajassa. Tuomioistuimen mukaan " --- kaikissa tapauksissa, joissa direktiivissä vaadittujen toimenpiteiden laiminlyönti voi vaarantaa ihmisten terveyden, asianosaisten on voitava vedota pakottaviin sääntöihin voidakseen käyttää oikeuksiansa". Tämä tuomio koskee pääasiassa tilannetta, jossa yhteisön lainsäädäntöä ei ole saatettu osaksi kansallista lainsäädäntöä, ja tämä on syytä ottaa huomioon tuomiota arvioitaessa. Näin ollen yhteisöjen tuomioistuimen vahvistama periaate on, että jäsenvaltioiden on siirrettävä direktiivien tietyt säännökset osaksi kansallista lainsäädäntöä, jotta kansalaiset voivat vedota pakottaviin sääntöihin kansallisessa lainsäädännössä. Tämä periaate ei ole sama kuin parlamentin jäsenen mainitsema periaate siitä, voidaanko direktiiveillä suoraan siirtää kansalaisille oikeuksia. Näin ollen tällä tuomiolla ei näytä olevan välitöntä yhteyttä parlamentin jäsenen ensimmäiseen kysymykseen. Lisäksi komissio haluaa muistuttaa parlamentin jäsenelle, että Euroopan yhteisön perustamissopimuksen 164 artiklassa määrätään, että Euroopan yhteisöjen tuomioistuin varmistaa, että tätä perustamissopimusta tulkittaessa ja sovellettaessa noudatetaan lakia. Näin ollen yhteisön oikeuden tulkinta kuuluu yhteisöjen tuomioistuimelle ja viimekädessä on yhteisöjen tuomioistuimen asia tulkita direktiivin 79/923/ETY säännöksiä. Kuten parlamentin jäsen tietää, komissio on vastuussa sen varmistamisesta, että Euroopan yhteisön perustamissopimusta ja sen nojalla toteutettuja toimenpiteitä sovelletaan jäsenvaltioissa. Komissio tutkii väitteet, joiden mukaan yhteisön lainsäädäntöä ei sovelleta asianmukaisesti jäsenvaltioissa. Tältä osin komissio voi ilmoittaa parlamentin jäsenelle, että se tutkii tällä hetkellä direktiivin 79/923/ETY täytäntöönpanoa Yhdistyneessä kuningaskunnassa. Komissio ottaa mielellään vastaan jäljennöksen High Court'in tuomiosta sekä parlamentin jäsenellä mahdollisesti olevia lisätietoja, joiden mukaan Yhdistynyt kuningaskunta ei ole soveltanut direktiiviä 79/923/ETY. (1) EYVL L 281, 10.11.1979, s. 17.